Fortunale (τορπιλοβόλο)

Το τορπιλοβόλο (ή αντιτορπιλικό συνοδείας) Fortunale ήταν ένα από τα σκάφη της κλάσης Ciclone που ναυπηγήθηκαν για το Ιταλικό Βασιλικό Ναυτικό (Regia Marina) στα χρόνια του Β΄ Παγκοσμίου Πολέμου. Έλαβε μέρος σε πολλές αποστολές συνοδείας νηοπομπών κατά τη διάρκεια της σύρραξης και μετά το τέλος αυτής δόθηκε στη Σοβιετική Ένωση ως πολεμική αποζημίωση.

 Περιγραφή 

Τα σκάφη της κλάσης Ciclone σχεδιάστηκαν ειδικά για να συνοδεύουν νηοπομπές κατά μήκος των επικίνδυνων θαλάσσιων οδών προς τη Βόρεια Αφρική. Το Fortunale ναυπηγήθηκε στις εγκαταστάσεις της CRDA στην Τριέστη. Καθελκύστηκε στις 18 Απριλίου 1942.

 Επιχειρησιακή ιστορία 
Από το φθινόπωρο του 1942 το Fortunale χρησιμοποιήθηκε εντατικά σε αποστολές συνοδείας μεταξύ Ιταλίας, Ελλάδας, Λιβύης και Τυνησίας.

Στις 12 Δεκεμβρίου 1942 βύθισε με βόμβες βυθού το βρετανικό υποβρύχιο P222 στον κόλπο της Νάπολης. Το υποβρύχιο αυτό είχε επιτεθεί στη νηοπομπή που συνόδευε το Fortunale και δεν υπήρξαν επιζώντες μεταξύ των 47 μελών του πληρώματος του.

Στις 17 Φεβρουαρίου 1943 το Fortunale συνόδευε το εμπορικό πλοίο XXI Aprile το οποίο απέπλευσε από το Παλέρμο με προορισμό την Τύνιδα. Στις 18:53 το βρετανικό υποβρύχιο Splendid τορπίλισε το ιταλικό εμπορικό και αυτό εξερράγηNotarangelo Pagano, p. 514 Στη συνέχεια το Fortunale εντόπισε και κατεδίωξε το Splendid,, χωρίς όμως να καταφέρει να το βυθίσει. Λίγες ημέρες αργότερα, στις 24 Φεβρουαρίου 1943, το Fortunale απέπλευσε από τη Μπιζέρτα για να συνοδεύσει μαζί με τα αδελφά πλοία Animoso και Monsone, τα ατμόπλοια Alcamo, Chieti και Stella που επέστρεφαν στην Ιταλία. Τη νύχτα μεταξύ 24ης και 25ης Φεβρουαρίου η νηοπομπή δέχθηκε αεροπορική επίθεση και το Alcamo, που είχε ήδη χτυπηθεί από τορπίλη στη 1:30 δέχτηκε στις 3:15 και δεύτερο βλήμα, αυτή τη φορά από βόμβα, με αποτέλεσμα να βυθιστεί.Notarangelo Pagano, p. 15. Κατά τη διάρκεια της επίθεσης ένα βρετανικό τορπιλοπλάνο τύπου Beaufort κατέπεσε στη θάλασσα και τρία μέλη του πληρώματός του διασώθηκαν από το Monsone το οποίο στη συνέχεια τους μετέφερε στη Νάπολη.

Έπειτα από την ανακήρυξη της ανακωχής του Κασιμπίλε, στις 9 Σεπτεμβρίου 1943, το Fortunale κατέφυγε στο Πορτοφερράιο (Portoferraio) όπου είχαν συγκεντρωθεί πολλά ακόμη τορπιλοβόλα, κορβέτες και άλλες μικρότερες ή βοηθητικές μονάδες του στόλου προερχόμενες από τα λιμάνια του Τυρρηνικού Πελάγους. Το πρωί της 11ης Σεπτεμβρίου το Fortunale άφησε το Πορτοφερράιο μαζί με έξι ακόμη τορπιλοβόλα (μεταξύ των οποίων και τα αδελφα Aliseo, Indomito, Animoso και Ardimentoso) και κατευθύνθηκε προς το Παλέρμο, ελεγχόμενο πλέον από τους Συμμάχους. Έφτασαν στον προορισμό τους στις δέκα το πρωί της 12ης Σεπτεμβρίου και παρέμειναν σε αγκυροβόλιο έως τις 18 Σεπτεμβρίου, ημέρα κατά την οποία εισήλθαν στο λιμάνι για να ανεφοδιαστούν από τους Αμερικανούς. Στις 20 Σεπτεμβρίου 1943 το Fortunale άφησε το σικελιάνικο λιμάνι και μαζί με άλλες μονάδες του ιταλικού στόλου έπλευσε στη Μάλτα, όπου παρέδωσε μέρος των εφοδίων που είχε λάβει στα υπόλοιπα ιταλικά πλοία που είχαν ήδη φτάσει στο νησί.. Στις 5 Οκτωβρίου το Fortunale και τα αδελφά πλοία του, καθώς και τρία ακόμα τορπιλοβόλα, άφησαν τη Μάλτα για να επιστρέψουν στην Ιταλία. Στα 1943-1945 χρησιμοποιήθηκε εκτενώς σε αποστολές συνοδείας, αυτή τη φορά προς υποστήριξη των Συμμαχικών δυνάμεων.

 Σε Σοβιετική υπηρεσία 
Μετά το τέλος της σύρραξης και βάσει των όρων της συνθήκης ειρήνης που υπεγράφη ανάμεσα στην Ιταλία και τους Συμμάχους, το Fortunale και άλλες μονάδες της ίδιας κλάσης δόθηκαν στη Σοβιετική Ένωση. Έλαβε το διακριτικό Z 17 και παραδόθηκε στους Σοβιετικούς στην Οδησσό την 1η Μαρτίου 1949.

Κάτω από τη νέα σημαία, το πλοίο πήρε το όνομα Λιότνι () και χρησιμοποιήθηκε κυρίως ως εκπαιδευτικό. Αργότερα αφαιρέθηκε ο οπλισμός του και μετατράπηκε σε πλοίο-στόχο. Στις 29 Δεκεμβρίου 1959 επλήγη από πύραυλο κατά τη διάρκεια άσκησης και βυθίστηκε στη Μαύρη Θάλασσα.

 Παραπομπές 

 Βιβλιογραφία 


 Εξωτερικοί σύνδεσμοι 


Κατηγορία:Τορπιλοβόλα κλάσης Ciclone